b'\n_START_ARTICLE_\nBojnik\n_START_SECTION_\nPovijest\n_START_PARAGRAPH_\nMajor je u vojnu terminologiju prispio iz engleskog jezika gdje je i prvi put zabilje\xc5\xbeen jo\xc5\xa1 godine 1643. Bio je to spomenuti sergeant - major, svojevrsni narednik, a ozna\xc4\x8davao je tre\xc4\x87eg zapovjednika u hijerarhijskom sustavu zapovijedanja regimentom. Naime, dotad se u nekoliko europskih mornarica termin major upotrebljavao kao dio naziva pilot - major, kojim se ozna\xc4\x8davao vi\xc5\xa1i palubni \xc4\x8dasnik, za razliku od kapetana (u drugoj ina\xc4\x8dici captain general) koji je bio tipi\xc4\x8dni armijski zapovjednik vrlo oskudna pomorska znanja, i kojem je uloga bila tek da zapovijeda vojnicima ukrcanim na brod za obavljanje kakve posebne zada\xc4\x87e._NEWLINE_Bojnik, odnosno major postao je standardnim \xc4\x8dinom u vrijeme engleskog gra\xc4\x91anskog rata, a naj\xc4\x8de\xc5\xa1\xc4\x87e su ga nosili oni koji su na bojnom polju neposredno obavljali du\xc5\xbenosti pomo\xc4\x87nika nadre\xc4\x91enih im generala. Termin general major, istozna\xc4\x8dnica na\xc5\xa1eg naziva general bojnik, nastao je u 18. stolje\xc4\x87u, kao kratica punog izraza sergeant major general. Stotinjak godina kasnije majori ili bojnici postojat \xc4\x87e ve\xc4\x87 u svakoj vojsci engleskog govornog podru\xc4\x8dja, a i u dobrom dijelu drugih armija svijeta. Rije\xc4\x8d major mo\xc5\xbee se na\xc4\x87i i kao sastavni dio \xc4\x8dinova koji na engleskom govornom podru\xc4\x8dju glase adjutant-major, colonel-major, drum-major, pipe-major i sl.\n_START_SECTION_\nFrancuska\n_START_PARAGRAPH_\nU francuskoj vojsci franc. major ozna\xc4\x8dava najvi\xc5\xa1i do\xc4\x8dasni\xc4\x8dki \xc4\x8din, odnosno slu\xc5\xbebeno, to je \xc4\x8din izme\xc4\x91u do\xc4\x8dasni\xc4\x8dkih i \xc4\x8dasni\xc4\x8dkih \xc4\x8dinova. \xc4\x8cinu bojnika odgovara naziv commandant.\n_START_SECTION_\nSFR Jugoslavija\n_START_PARAGRAPH_\nU NOV-u i POJ-u \xc4\x8din major je uveden 1. svibnja 1943. godine, te je takav status zadr\xc5\xbeao u JNA.\n_START_SECTION_\nNjema\xc4\x8dka\n_START_PARAGRAPH_\nU njema\xc4\x8dkoj vojsci \xc4\x8din bojnika (njem. Major) ozna\xc4\x8dava \xc4\x8din iznad Stabshauptmann, odnosno Hauptmann, a ispod Oberstleutnant.\n_START_SECTION_\n\xc5\xa0panjolska\n_START_PARAGRAPH_\nU \xc5\xa1panjolskoj vojsci odgovara mu \xc4\x8din \xc5\xa1panj. comandante.\n_START_SECTION_\nNDH\n_START_PARAGRAPH_\nU Hrvatskom domobranstvu NDH, \xc4\x8din bojnika bio je najni\xc5\xbei od vi\xc5\xa1ih \xc4\x8dasni\xc4\x8dkih \xc4\x8dinova. Nalazio se iznad \xc4\x8dina nadsatnika a ispod \xc4\x8dina dopukovnika. U Usta\xc5\xa1koj vojnici \xc4\x8din bojnika bio je iznad \xc4\x8dina satnika a ispod \xc4\x8dina potpukovnika. Nakon sjedinjenja Domobranstva i Usta\xc5\xa1ke vojnice u jedinstvenu vojsku 1944., Hrvatske oru\xc5\xbeane snage, \xc4\x8din bojnika imao je isti polo\xc5\xbeaj kao i prije u Domobranstvu.'